  Анжелика Тихонова корреспондент Удмуртиын гуртъёсысь мерлыко кичӧлтонъёсъя «Вуоноысь гурт» («Деревня будущего») нырысетӥ акселераторлы йылпумъянъёс лэсьтӥзы. 10 ӵектосъёсты умоен лыдъязы. Со сярысь элькунысь гурт возёсъя но сиён-юонъя министерстволэн пресс-службаез ивортӥз.  "Вуоноысь гурт" акселератор программа – гуртъёсмес азинтыны но умойгес карыны эшшо одӥг амал луэ. Гуртлэн арез улсын басьтэм опытмы сое возьматӥз. 2023-2024 аръёсы уйпал ёросъёслы бадӟымгес саклык висъяммы потэ. Но та кутскем ужмы пыр азинскыны луонлыкъёссэс элькунысь вань 25 ёросъёс адӟыны кулэ – валче ужано но ваньзылы одӥг кадь луонлыкъёс кылдытоно. Соин ик 2030-тӥ арозь "Вуоноысь гурт" акселераторын 100-лэсь трос гурт командаос дышетскозы шуыса оскиськом Ольга Абрамова, Удмуртиысь кивалтэтлэн тӧроезлэн воштӥсез Акселераторе пыриськон понна куриськонъёссэс 100 гурт командаос келязы. Конкурс пыр ортчемъёс оштолэзе дун тырытэк дышетскыны кутскизы, интыысь кичӧлтонъёслы юрттонъя «Содружество» фондэн валче гуртъёссэс 2030-тӥ арозь азинтонъя ӵектосъёс кылдытон бордын тыршизы. Толсур кутсконын акселераторе пыриськись 29 командаос ӵектосъёсынызы тодматӥзы. Соос концепцизы сярысь веразы, ӵектоссэс улонэ пыӵатыны кӧня коньдон кулэ луоз лыдъязы, сюлэмшугъяськытӥсь интыоссы сярысь мадизы но соосты азинтыны малпанъёссэс шараязы. 10 гуртъёсысь ӵектосъёсты тужгес кужмоен лыдъязы. Соос пӧлын: Сюмси ёросысь Муки-Какси черкогурт; Камбарка ёросысь Шолья черкогурт; Сарапул ёросысь Юрино черкогурт; Пичи Пурга ёросысь Баграш-Бигра гурт; Глаз ёросысь Адам гурт; Якшур-Бӧдья ёросысь Якшур-Бӧдья черкогурт но Тыло черкогурт; Вотка ёросысь Куарса гурт, Юльской черкогурт но Светлой черкогурт. Ӵектослы луыса, Юльской черкогуртын «Клёвое место» кылдытозы: 2024-тӥ арозь тымет котыре пыдын ветлӥсьёслы 100-метрлэсь кузьгес сюресъёс лэсьтозы, арт-объектъёс, югдытӥсь юбоос, ньыль шутэтскон интыос лэсьтозы. Нош 2030-тӥ арозь – пыласькыны ӟеч утялтэм инты, волейбол шудон инты но егитъёслы лэчыранъёсын но дунтэк интернетэн инты усьтыны малпало. Ӵектос 11,3 миллион манет тыр усёз шуыса чаклало Пусъём, вань вормисьёс ӵектосъёссэс улонэ пыӵатыны грантъёс чотын юрттэт басьтыны быгатозы.  Тодэ вайытом, Удмуртиын «Вуоноысь гурт» нимын ик программа быдэсъяське, солы 2021-тӥ арын толшоре кутскон сётӥзы. Вотка ёросысь Пихтовка нырысетӥез Россиын «Вуоноысь гурт» луиз. Матысь аре сыӵе ик туала улон интыос Шаркан ёросысь Быгы гуртын но Сьӧлта ёросысь Узя черкогуртын кылдытыны чакламын. Тегъёс: Ижкар Удмуртия гуртвозёс гурт коньдон  